Vážny, Ľubomír, poslanec NR SR (2010-10-21):
Ďakujem. Vážený pán podpredseda Národnej rady Slovenskej republiky, vážený pán prvý podpredseda a minister, vážené panie poslankyne, páni poslanci, ja si myslím, že všetko čo sme si mysleli, sme povedali už doobeda, ale cez to všetko, mi nedá reagovať na tak isto na niektoré polopravdy alebo funkčne a nezmyslené pospájané fakty a polofakty. Myslím, že tú cenu za R1 som popísal dosť právne a pán poslanec Brocka vystúpil, že to vyhodnotili banky, čo je absolútne nezmysel, čiže takú konštatáciu pán poslanec Brocka má, tak by bolo v medziach triviálnej slušnosti, aby si pozrel aspoň základné údaje, kým vypovie takýto nezmysel. To, že sme spojili úseky, to už som taktiež komentoval, ale možno to zopakujem, lebo to častokrát zaznelo, že vlastne my sme zabrzdili výstavbu diaľnic, lebo sme spojili do jedného celku tých päť úsekov a tie všetky úseky už mali dva roky stavebné povolenia platné, čo sú tiež nezmysly. Chcem zase len skonštatovať to, že preto sme tie úseky spojili, lebo som vám doobeda prezentoval, do akej bezútešnej situácie sa Slovensko dostáva a v akých neskorých časových horizontoch Slovensko dostavia svoju diaľničnú sieť, keď sa nenastúpi dynamický proces výstavby diaľnic. A preto sme pristúpili aj k scenáru PPP a fakty, že sme mohli stavať z eurofondov sú nepravdou, pretože opakujem, v roku 2008 nebolo žiadne stavebné povolenie, na tieto úseky bola spracovaná dokumentácia pre stavebné povolenie, ale napríklad Dubová – Ivachnová a Turany-Hubová prvý úsek mal stavebné povolenie 6. 4. 2009, Turany – Hubová 23. 5. 2009. A zase ešte raz to zdôrazním, že len vďaka tomu zákonu jednorazových mimoriadnych opatreniach pri výstavbe diaľnic sa podarilo zabezpečiť stavebné povolenia, ktorého súčasťou sú aj majetko-právne vzťahy, ale aj iné vzťahy. Čiže nebyť toho zákona, ktorý ste tak kritizovali, nemáte dnes ani vy, do čoho pichnúť, absolútne, na tých cestách, ktoré chcete začať Hubová – Ivachnová, Turany – Hubová v najbližšom období. Čiže tiež netreba tie polopravdy alebo, alebo prekrúcať fakty, ktoré sú definované. Často tu zaznelo diaľnica do Košíc, Bratislava – Košice do roku 2010. Dokonca pán poslanec Kužma povedal, že za rok sa nedá vybudovať ani jeden tunel. Viem, že tento termín bol napätý, bol prijatý v tom roku 2007. Odznelo tu aj zo strany mojich kolegov, z mojej strany poslancov, že, a potvrdzujem to, že v tom čase, alebo že tento sľub bol daný nad rámec programového vyhlásenia vlády, že programové vyhlásenie vlády sme o 40 % prekročili, že súčasná vláda nemala ani toľko odvahy, aby tam aspoň nejaké kilometre uviedla, aby to bolo merateľné, ten záväzok, ktorý sa zaviazala. Takže, toto už nejdem znovu komentovať, ale vždy bol ten záväzok nad rámec programového vyhlásenia vlády, nad rámec záväzku voličom myslený tak, a aj tak prezentovaný, že to bude do konca roku 2010, a že to bude bez tunelových úsekov. Čiže, nikdy sme nepovedali, že sa tunel dá urobiť za rok, lebo veľmi dobre vieme, že tie tunely, ktoré na tomto úseku sú, sa nedajú. Vždy sme hovorili a môžete si to pozrieť všade v médiách, že okrem tunelov, kde budú bajpasy súčasnými cestami prvej triedy. To, že tieto úseky by sa dali zrealizovať, samozrejme v napätých časových termínoch, no o tom svedčí, aj o pravde tohto tvrdenia svedčí aj to, alebo aj tohto sľubu svedčí aj to, že bol riadny medzinárodný tender, žiadne z konzorcií nenamietali takýto napätý časový harmonogram. A samozrejme potom, keď už kríza skomplikovala významne život a museli sme posúvať finančné uzatvorenie koncesnej zmluvy, tak už bolo nereálne to, že by sme do roku 2010 vedeli tieto úseky splniť. Ale v čase, keď to bolo sľúbené, v čase, keď sme nepoznali krízu, to bolo reálne a žiadne z medzinárodných konzorcií, ktoré sa tendra zúčastnilo, nenamietalo tak, že sa to nedá zrealizovať. Hovorili, sú to napäté termíny, ale my sme veľké konzorciá, my vieme tieto termíny splniť. A boli to konzorciá Vansis, Skanska a samozrejme takisto toto konzorcium, ktoré nakoniec aj vyhralo, kde bol Buik, Doprastav, Váhostav, Portugalci, Mota-Engil a Intertol. Čiže, takisto opatrne aj s tým sľubom a stále ho vnímajte, takže je nad rámec toho, čo sme sa zaviazali. Dotknem sa veľmi stručne tých železníc. Nechcem odbočovať, ale zaznelo tu dokonca, že aby sme budovali železnice na rýchlosť tristopäťdesiat alebo na rýchlosť stoosemdesiat. Fakt je ten, že sme sa zaoberali svojho času aj týmto. A Slovensko je pomerne malá krajina a je veľmi veľký rozdiel medzi, finančný rozdiel medzi rýchlosťou budovanou do 160 km a napríklad do 200 km, pretože tá cena toho železničného zvršku do 160 km je neúmerne alebo cena do 200 km je podstatne vyššia ako 160 km a nedonesie to také prínosy časové, lebo Slovensko je, opakujem, pomerne malá krajina a keby sme budovali na rýchlosť 200 km, treba podstatne tvrdšie podmienky z hľadiska európskej normatívnej základne splniť. A tá cena, ktorú by sme obetovali za 200 km rýchlosť je vysoko premrštená voči tej 160. A skrátenie časove tých vzdialeností nie je až také vysoké, aby sa to oplatilo. Čiže, toto je ten základ, už nehovoriac o cene, o rýchlosti 350 km ako tu odznelo. Takisto, pán poslanec Štefanec, povedal o privatizácii Carga. Ja som tu už viackrát hovoril, pozrite sa pán poslanec, na kúpnu zmluvu na Cargo, ja som ju videl v roku 2006, lebo som bol aj členom komisie, kde ma potom výbor pre hospodárstvo doporučil a v závere som aj bol členom komisie, keď sme to spochybňovali už a samozrejme potom sa aj zrušilo, kde v tejto kúpnej zmluve, ktorá bola v hrubých číslach za štát, predal by Cargo kupujúcemu za 12 mld. Sk, ale nikto už nehovorí o tých odkladacích podmienkach, ktoré tam boli, kde bola odkladacia podmienka, ak štát nezníži cenu za dopravnú cestu, čo by štát stálo možno 2,5 mld. Sk ročne, tak dôjde k dve a pol miliardovému zníženiu kúpnej ceny. Ak štát neodstráni ekologické záťaže, tak dôjde k ďalšiemu zníženiu o 1,5 mld. Sk. Čiže, boli tam naozaj nachystané z pozície predávajúceho a to je štátu, pripravené časové míny, aby mohlo dôjsť k zníženiu ceny, pretože aj ekologické záťaže je veľmi široký pojem a nakoniec by tá kúpna cena skončila nie na 12 mld., ale oscilovala by niekde okolo 8 mld. korún, a to by bolo ešte dobré, pretože ekologické záťaže sa dajú vyčísliť skrátka do veľmi širokých rozmerov. Takže opatrne narábajte aj s tou privatizáciou Carga a pozrite sa radšej, čo ste pripravovali vy. A tá zmluva je verejne dostupný dokument, resp. na ministerstve dopravy sa určite nachádza, aký podfuk ste vtedy prichystali v roku 2006 na predaj Carga. Veľakrát tu zaznelo, že sme nečerpali eurofondy, a že sme sa mali venovať urýchlenému čerpaniu eurofondov. Dámy a páni, operačný program Základná infraštruktúra za roky 2004 až 2006 bol vyčerpaný v roku 2008 na 100 %. Pýtam sa, nečerpali sme teda eurofondy? Dámy a páni, operačný program Doprava na roky 2007 až 2013 je momentálne vyčerpaný na tých 11, necelých 11, medzi 11 a 12 %. Zakontrahovaných je skoro 40 % objemu operačného programu Doprava a sú v rozbehu ďalšie žiadosti o nenávratný finančný príspevok. Chcem vám len skonštatovať, čo vám možno chtiac, možno nechtiac ušlo, že Slovenská republika z krajín V4 mala ako prvá schválenú prvú žiadosť o tzv. veľký projekt a tiež prvé tri žiadosti a schválené žiadosti Európskou komisiou na tzv. veľký projekt. Prvá žiadosť bola Sverepec – Vrtižer, druhá bola Žilina – Krásna nad Kysucou železničná, tretia Žarnovica – Šašovské Podhradie. Čiže, takisto opatrne vážte slová, pretože aj s novým operačným programom Doprava bolo strašne, strašne veľa roboty, a kto to pozná vie, že nie je jednoduché zabezpečiť tzv. veľkú žiadosť a schváliť ju Európskou komisiou. V septembri 2009 sme naozaj mali ako prví z krajín V4, ostatné krajiny som nesledoval, schválený tzv. veľký projekt, to znamená, ostatné krajiny boli polroka aj rok po nás, niektoré z krajín V4 nemajú doteraz schválený žiadny tzv. veľký projekt. Takže som zvedavý, koľko žiadostí o nenávratný finančný príspevok a v akom čase schváli súčasné vedenie rezortu alebo zabezpečí tak, aby boli schválené Európskou komisiou, súčasné vedenie rezortu. Takisto tu boli diskusie, že jeden rok sme viedli diskusie, čo stavať, ako stavať. Mne je to úplne na smiech, že sme našli stôl. Naozaj, sme nenašli nič pripravené, čo by sme vedeli urýchlene pokračovať. Museli sme dynamizovať prípravu stavieb, zabezpečovanie stavebných povolení a zároveň aj rýchlo stavať. Čiže, určite sme nediskutovali, prečo sme potom odovzdali 140 km diaľnic a rýchlostných ciest počas nášho volebného obdobia a ako sme teda mohli rok čakať a obzerať sa a diskutovať, lebo zrejme si myslíte, že za tých posledných tri, resp. dva a pol roka sme odovzdali to, čo deklarujeme a čo sme splnili záväzok programového vyhlásenia vlády a prekročili o 40 %. Čiže v tom čase, naozaj, keď sme to zhodnotili, keď som si dal pripraviť a sám som pripravoval tú časovú os, že kde sa dostaneme v ukončení výstavby diaľnic a rýchlostných ciest, tak vtedy prišla tá bezútešnosť, v tom časovom harmonograme, kde nám to vychádzalo na tie roky 2080, 2148, čo som tu dnes deklaroval. A vtedy nám vyšlo, že zrejme sa s kapacitou eurofondov, so štátnym rozpočtom, s kapacitou čistých dotácií štátneho rozpočtu, s úverovou kapacitou Národnej diaľničnej spoločnosti, ktorá mimochodom bola vyčerpaná predchádzajúcou vládou s tvrdým záväzkom zabezpečenia elektronického mýta, čiže s týmito zdrojmi sa zrejme nepohneme ďalej, a preto sme pristúpili k PPP systému, aby sme preskočili tú priepasť, aby sme zúžili, zatvorili tie nožnice, ktoré sa stále a stále roztvárali. Zas tu padlo aj to, že som sa vyjadril, že PPP projekty sú drahšie o 50 až 70 % v roku 2006. Áno, som sa tak vyjadril, ale zas to je len vystrihnuté z kontextu. Ja som povedal, PPP sú drahšie ako bežné investície o 50 až 70 %, pretože zahŕňajú aj prevádzku a údržbu počas tridsiatich rokov. Zas nejaký dobrák si vystrihol len toto, a teraz to tu bude forsírovať. Čiže, skúsme solídne pozrieť sa, čo som povedal a povedať to ucelene, lebo inak sme ozaj v polohe novinárov, ktorí vystrihujú slová z viet a navzájom pospájajú tak, aby to nevyšlo. A skúsme byť korektní v tomto. Zas tu len zaznelo, pán poslanec Matej, tiež ja nechcem ísť do takej podrobnosti, ale hovoril, že keby sme spojili ináč úseky, tak že by sme ušetrili 1 mld. eur. A to sú už také nezmysly a že sa mohla zemina z tunela z Dubnej Skaly vyťažiť, vyťažená zemina použiť do cestného telesa. Nebojte sa, my sme nad tým všetkým rozmýšľali. Máme doklad od geológa, projektanta, že 60 % tejto zeminy je neupotrebiteľnej. Čiže, nie je to také jednoduché a neobjavil Ameriku, len pán poslanec Matej, ale my sme to vedeli už pred tromi rokmi, keď sme takto delili úseky. Čo k tomu ešte. Strečno, že je problém. Samozrejme, že je Strečno problém. My sme to riešili dočasne tým troj pruhom, kde sa predbieha, kde sa dá predbiehať po určitých kilometroch a v určitých kilometroch sa to zlieva do, teda v dvoch profiloch sa ide, myslím, že to poznáte, potom sa vlieva do jedného, aby sme o 30 %, a to presne aj sedí, znížili kongescie, resp. zápchy na tejto ceste, ale je to ako provizórne riešenie pokiaľ bude tunel Višňové – Dubná Skala, pokiaľ bude úsek Hričovské Podhradie – Dubná Skala zrealizovaný ako tretí balík PPP. Ja pevne verím, že ešte máme šancu tento balík zrealizovať. A pevne verím, že sa na ňom bude robiť, ale nikdy to nebolo brané tak, že tento tretí balík nechceme my. My sme chceli naozaj masívne postaviť všetky tri balíky a veľmi rýchlo. Pán poslanec Ďurkovský, všetky tri PPP projekty majú 152 km. Prvý balík má 75, druhý 50 a tretí 27, čo znamená spolu 152, a nie 135. Ale zas, len sa tu nechcem hádať o kilometre. Takisto R7, zelený variant, ktorý preferujeme, alebo som rozhodol o ňom, stojí 100 mil. eur, plus 1 mil. eur úpravu Ulica Svornosti. Červený variant, ktorý preferujete vy, uznávam aj legitímny, lebo pomôže Bratislave, ale nie štátu, stojí 100 mil. eur plus 100 mil. eur privádzač. Myslím, že to veľmi dobre viete. A takisto je jeho realizácia, je neskôr o tie roky, ktoré sme tu spomenuli. Stále sa tu točilo sedem dodatkov ku koncesnej zmluve. Chcem povedať, že z tých sedem alebo šesť dodatkov, ktoré boli uzatvorené, tri riešili posun termínov, ale vo svete je to bežné. M25 v Londýne urobila možno dvanásť dodatkov, minimálne viac ako desať a tri dodatky naše riešili posun termínu a tri dodatky riešili tzv. predčasné práce. Predčasné práce sme chceli urobiť preto, pretože výrub stromov podľa environmentálnych predpisov v trase diaľnice sa môže robiť len v čase vegetačného kľudu, aby sme neohrozili vtáctvo a tak ďalej. Čiže, to má svoje pravidlá hry, a preto sme ešte vo februári, marci aj v apríli zabezpečovali výrub stromov a úpravu v pláne po diaľnicu, aby sa dalo potom zmysluplne stavať, uvedomujúc si, že budeme zrejme, že zrejme do volieb dosiahneme tzv. financial close, alebo finančné uzatvorenie, čo sa samozrejme, ale nepodarilo, ale to už je, tú pesničku už všetci asi poznáte. Zas tu pán poslanec Přidal spochybnil tender. Tender na prvý balík. Boli tri ponuky. Boli to medzinárodné konzorciá, ktoré verte mi, veľmi okamžite by dali podnet na Európsky úrad verejného obstarávania, keby zazreli čo len jednu chybičku v procese obstarávania. Čiže, nespochybňujte tento tender a nespochybňujte ani to, že či bol správne urobený, pretože hneď by bol zmätený zo stola. Mimochodom, vyhrala najlacnejšia ponuka. A režim PPP je taký, pretože trvá dlh. Trvá minimálne rok a pol a niekedy aj tri roky. Napríklad M25 v Londýne trvala dva pol roka a Británia, ktorá je podstatne silnejšia ako Slovensko, ekonomicky, veľmi rada využila systém PPP, ale to sú aj iné krajiny. A mimochodom v tejto komunite PPP sme Slovensko získali vysokú latku, vysokú bonitu, pretože sme vo veľmi krátkom čase, ja som dostal viacero pochvál, že vo veľmi krátkom čase, v podstate vo svetovom rekorde, sme pripravili ako pionieri režim PPP na Slovensku, pretože sme museli sa rozhodnúť, ktorú sme to PPP ideme uplatniť. Museli sme postaviť architektúru celého tendra, museli sme odtendrovať. Ten tender znamenal najprv spracovať nejaké úvodné podklady, potom viesť koncesný dialóg s uchádzačmi, urobiť výber uchádzačov, viesť s nimi koncesný dialóg, získať od nich rozum, vlastne, čo je také vyhovujúce, potom uzavrieť, aby to bolo transparentné a nediskrimininačné a následne vlastný tender uskutočniť a vyhodnotiť vlastné ponuky a zase len rok a pol, kým došlo k finančnému uzatvoreniu. Čiže tento proces má tisíce a tisíce strán súťažných podkladov a materiálu. Všetky boli transparentne zverejnené na webovej stránke ministerstva, aj Úradu vlády a myslím, že ten proces je veľmi dobre urobený. Samozrejme, tá kríza a hlavne cena peňazí nám ho na záver skomplikovala. Čo sa týka lacnejšie, transparentnejšie a predražené, držím vám palce, súčasná vláda Slovenskej republiky, ale chcem podotknúť len to, že, čo už som zase ráno povedal, že neporovnávajte realitu s hypotézami. Toto si môžete dovoliť až vtedy, keď urobíte vy, niektoré prvé tendre, keď uzavriete a bude sa to dať nejako porovnať. Zatiaľ ste neurobili nič, tak nehovorte o predraženom. Naopak, keď máte trošku súdnosti, tak porovnajte tú minulosť, čo som tu dnes prezentoval, o tých 250 a 180 dodatkov a to naozaj boli predražené tendre. Naopak, systém PPP pripúšťa dodatky, pretože ten proces od uzatvorenia po víťazného uchádzača, po finančné uzatvorenie trvá rok a pol. Je to v súlade so zákonom o verejnom obstarávaní. Zákon o verejnom obstarávaní, aj európsky, aj slovenský pozná špecifické pravidlá na obstaranie koncesie, a preto pripúšťa aj tieto konzultácie, preto, lebo to nie je obstaranie garáže, to ozaj je obrovský projekt a pretože za ten čas je určitý vývoj peňazí, určitý vývoj celého finančného trhu, tak preto sú tam takéto mechanizmy, ktoré boli zadefinované aj v súťažných podkladoch a preto, lebo to nie je obstaranie garáže, nemôže byť takáto pevná cena na to urobená, pretože ten trh sa vyvíja za ten rok a pol. Myslím, že elektronické mýto nejdem spomínať, ale bolo by dobré si tiež pozrieť fakty okolo toho a odznelo tu už niečo. To, že zrobili iba o propagande, nemyslím to v zlom. Ja si myslím, že propaganda, pán minister, je to, že naozaj stále zverejňujete ako sa zaobstaral elektronický toner na Cargu, čo je, súhlasím, že treba naozaj aj drobné položky kontrolovať, ale keď budete sa vybíjať v drobných položkách, ujdú vám veľké veci, čoho svedkom sú aj toto, tieto naše PPP projekty, aj postup výstavby diaľnic, pretože podľa môjho názoru je propaganda to, ako minister, ktorý má pod sebou sedem, možno desať úrovní, obstaral toner na Cargu. Ako minister ide podpísať na ministerstve stavbu na Košice Milhosť, ako minister dnes podpisoval Jablonov – Studenec. Ja Vám to všetko prajem, ale jednoducho, ja som nemal priestor na to, aby som sa s takýmito vecami zaoberal, pretože ja to považujem za propagandu a pokiaľ viem, tak ani riaditeľ NDS, pán poslanec Choma, nerobil okolo toho, lebo, ja som rád, že sa podpísala, alebo že ste podpísali Jablonov – Studenec, ale to podľa mňa nepatrí na pôdu ministerstva, ale na pôdu Národnej diaľničnej spoločnosti. A určite žiadnu propagandu okolo toho za našich čias nerobil ani generálny riaditeľ Národnej diaľničnej spoločnosti, a preto si myslím, že propagandu robíte vy, pretože ste šťastní, že môžete podpísať aspoň tieto drobnosti. Ja Vám prajem, aby ste podpísali aj veľké veci, ale tá propaganda od vás, možno že nie je to pravé slovo, a pozrite sa radšej do zrkadla. Posledné, čo chcem povedať, dámy a páni, predložili sme návrh uznesenia a chcem vám naozaj skonštatovať a myslím, že som to tu aj dokumentoval, aj tými grafmi, aj tými časovými postupmi, že už vznikla diera vo výstavbe diaľnic a rýchlostných ciest. Je potrebné zabezpečiť také kroky, aby sa tá diera ešte viacej neprehlbovala, aby sa tie nožnice ešte ďalej neroztvárali, lebo naozaj, tie diaľnice sú tepny v živote každej spoločnosti a donesú život do tých regiónov, preto ešte je čas. Už to nevieme vrátiť, čo sa stalo, ale ešte je čas, aby sme sa venovali viac a hlbšie tejto problematike s cieľom, aby sme ozaj zdynamizovali výstavbu diaľnic a rýchlostných ciest na Slovensku a samozrejme, aby ste sa ani vy za uplynulých tri a pol roka alebo štyri roky, ktoré tu ešte budete, nemuseli hanbiť a mohli ste sa s čistým svedomím obzrieť, že ste za sebou zanechali kus dobrej a dynamickej práce, a že ste Slovensko posunuli niekde ďalej v tej výstavbe cestnej dopravnej infraštruktúry. Preto vás chcem požiadať, aby ste ústretovo sa chovali k tomu uzneseniu, ktoré sme predložili, aby Národná rada naozaj využila svoju kontrolnú funkciu, a aby Národná rada vyvinula tlak na vládu Slovenskej republiky, aby zabezpečovala výstavbu diaľnic a rýchlostných ciest v potrebnom tempe. Ďakujem Vám za pozornosť. (Potlesk.)